Махуэшхуэ зэхыхьэхэр зэкIэ щагъэIэнукъым
КъБР-м и Iэтащхьэ КIуэкIуэ Казбек
Оперативнэ штабым и зи чэзу зэIущIэ иригъэкIуэкIащ
КъБР-м и Iэтащхьэ КIуэкIуэ Казбек видеоконференц мардэм тету шыщхьэуIум и 17-м иригъэкIуэкIащ Коронавирус узыфэ зэрыцIалэм Къэбэрдей-Балъкъэрым зыщемыгъэубгъуным хуэунэтIа лэжьыгъэхэр къызэрызэрагъэпэщым, а узыфэм зэрыпэщIэтым теухуа Iуэхухэр зэкIэлъызыгъакIуэ Оперативнэ штабым и зэIущIэр.
Ар къыщызэIуихым КIуэкIуэ Казбек къыхигъэщащ эпидемиологие щыты-кIэр республикэм иджыри гугъуу зэрыщыщытыр, сымаджэ хъухэмрэ госпиталхэм ягъэгъуэлъхьэмрэ я бжыгъэм зэкIэ хэмыхъуэ хуэдэу щытми. Абы къыхигъэщхьэхукIащ узыфэр зэуэ цIыху куэдым емыгъэуэлIэным хуэунэтIауэ ягъэува хабзэхэр уэим пщIы зэрымыхъунур, цIыхухэм мастэр яхэлъхьэным пыщэн, мардэ пыухыкIахэм тетын зэрыхуейр.
«Роспотребнадзор»-м и Управленэу КъБР-м щыIэм и унафэщI Пагуэ Жы- раслъэн зэрыжиIамкIэ, дызэрыт илъэ-сым и шыщхьэуIум и 17-м ирихьэлIэу коронавирусыр япкърытрэ япкърымыт-рэ зэхагъэкIын мурадкIэ лабораторэ- хэм къэпщытэныгъэу 673.776-рэ щрагъэкIуэкIащ, иужьрей жэщ-махуэм къриубыдэу — ПЦР къэпщытэныгъэу 1539-рэ. Узыфэр къызэрежьэрэ ар цIыху 28504-м, блэкIа жэщ-махуэм 89-м къайуэлIауэ къыщахутащ республикэм. Узыфэм цIыху 690-рэ илIыкIащ (иужьрей жэщ-махуэм цIыхуищ). Ягъэхъужахэм я бжыгъэр 26527-рэ мэхъу (зы жэщ-махуэм къриубыдэу сымаджэщ-хэм щIатхыкIыжащ цIыху 73-рэ). ЦIыхухэм мастэр яхэлъхьэным теухуа Iуэхум и гугъу щищIым Санитар дохутыр нэхъыщхьэм къыхигъэщащ мастэр нэхъыбэу зыхезыгъэлъхьахэр лэжьапIэ IэнатIэ Iутхэр арауэ зэрыщытыр, нэхъ мащIэу — студентхэмрэ уз гъэтIылъа зиIэхэмрэщ. Абы ипкъ иткIэ жыпIэ хъуну къыщIэкIынущ узыр дяпэкIэ нэхъ зэуэлIэнкIэ хъунухэр иужьрейхэрауэ. Абы ягу къигъэкIыжащ мастэр я лэжьакIуэхэм ящыщу зыхезыгъэлъхьахэм я бжыгъэхэр къэлъытэным теухуа къэпщытэныгъэхэр «Роспотребнадзор»-м IуэхущIапIэхэм фокIадэм и 1-м и ужькIэ щригъэкIуэкIын зэрыщIидзэнур.
Къалэбатэ Рустам жиIащ узыфэ зэ-рыцIалэ нэхъ шынагъуэхэр зыпкърытхэм щеIэзэ госпиталу плIы мы зэманым республикэм зэрыщылажьэр, абыхэм псори зэхэту гъуэлъыпIэ 930-рэ щIэтщ, 116-р реанимацэхэм яхуозэ. Узыфэр зыпкърытхэм я бжыгъэр нэхъыбэ хъумэ, къызэIуахыным хуэхьэзырщ Тэрч, Шэджэм сымаджэщ нэхъыщхьэхэм, къалэ клиникэ сымаджэщ №1-мрэ СПИД зыпкърытхэм щеIэзэ центрымрэ къыщызэрагъэпэщ госпиталхэр. Мы зэманым госпиталхэм медицинэ дэIэпыкъуныгъэ щагъуэт сымаджэ 682-м, абыхэм ящыщу 89-р реанимацэхэм щIэлъщ. Коронавирус узыфэр зыпкърытхэр гъэхъужыным толажьэ медицинэ лэжьакIуэ 844-рэ. Министрым къыхигъэщащ госпиталхэр газификаторхэмрэ кислород ткIуаткIуэр щахъумэ цистернэхэмкIэ и чэзум къызэрызэрагъэпэщам и фIыгъэкIэ цIыхур зэрагъэбауэ кислороду махуи 2 — 4-кIэ зрикъун гъэтIылъыгъэ яIэурэ зэрылажьэр.
Тхьэмбылым узыфэр нэсарэ нэмысарэ нэхъ пасэу зэхагъэкIын папщIэ компьютер томографу 4 яIэщ, абыхэм ящыщу тIур жэщми махуэми зэпыу ямыIэу мэлажьэ. Илъэсыр къызэрихьэрэ апхуэдэ къэхутэныгъэу мин 30 хуэдиз ирагъэкIуэкIащ, зы жэщ-махуэм къриубыдэу ику иту томографиеу 150-м щIигъу ящI.
Коронавирус узыфэ зэрыцIалэм земыгъэубгъунымкIэ хэкIыпIэ нэхъыщхьэу къэнэжыр цIыхухэм мастэр яхэIунырщ. Нобэм ирихьэлIэу мастэм и япэ хэIугъуэр цIыху 148.762-м, етIуанэр 105.904-м халъхьащ.
Мастэр яхэлъхьэныр щIэхуабжьэ фIэкIа къэтIасхъэркъым, ар зыхалъхьахэр узыр икIуэтын папщIэ зыхуеинум и про-цент 37,5-рэ хъуащ. Министрым жиIащ мы зэманым республикэм цIыхухэм мастэ щыхаIу щIыпIэу 82-рэ къызэрыщызэрагъэпэщар, ахэр зыгъэпсэхугъуэ махуэ ямыIэу сыхьэти 8-м къыщыщIэдзауэ сыхьэт 20 пщIондэ мэлажьэ. Хущхъуэр цIыхухэм яхэлъхьэным медицинэ лэжьакIуэ 718-рэ яужь итщ, гуп 78-м хэтхэр IуэхущIапIэхэм кIуэурэ а лэжьыгъэр ирагъэкIуэкI.
Штабым и зэIущIэм щытепсэлъыхьащ санитар-эпидемиологие щытыкIэр къэлъытауэ, еджапIэхэм еджэн зэрыщIадзэжыну щIыкIэм. КъБР-м цIыхухэр егъэджэнымкIэ, щIэныгъэмрэ щIалэ- гъуалэм я IуэхухэмкIэ и министр Езауэ Анзор жиIащ егъэджэныгъэ IуэхущIапIэхэм зэреса щIыкIэм хуэдэу лэжьэн зэрыщIадзэжынур, шынагъуэншагъэм къигъэув хабзэхэм тету. ЕджапIэм щыщIыхьэкIэ цIыхухэм я температурэр къапщынущ, дэтхэнэ классми хухэхауэ щытынущ щеджэну пэш щхьэхуэ. Коронавирус узыфэр куэдым зэуэ къайуэлIауэ къахутэмэ, «Роспотребнадзор»-м къигъэува мардэхэр я лъабжьэу абы щхьэхуэу унафэ тращIыхьы-нущ.
ЩIыналъэм щыIэ эпидемиологие щытыкIэр къалъытэщ, КъБР-м щыIэ Санитар дохутыр нэхъыщхьэ Пагуэ Жыраслъэн и чэнджэщхэм едаIуэри, зэIущIэм щызэгурыIуащ фокIадэм и 1-м махуэшхуэ зэхуэсхэр еджапIэхэм я япэ классым кIуэхэм щхьэкIэ фIэкIа къызэрамыгъэпэщыну, ари профилактикэ мардэ псори ягъэзащIэу. КъимыдэкIэ, унафэ къащтащ республикэм и Къэралыгъуэм и махуэм и щIыхькIэ цIыху куэд зыхэт махуэшхуэ дауэдапщэхэри ирамыгъэкIуэкIыну.
